På tidlig 2000-tall kom Kolstad og Saupstad dårlig ut i en levekårsundersøkelse, og forløperen til Blokkrock oppsto da den lokale fotballklubben ønsket å ta ansvar for positive opplevelser i bydelen. Åge Aleksandersen stilte velvillig opp, og har nå hatt konsert her som turnéavslutning i en årrekke. Også i år har trønderrockeren en hektisk turnésommer bak seg, med slipp av sitt nyeste album «Sukker og salt» på forsommeren.
- Det har vært fantastisk, travelt og fint. Nyalbumet har gjort det suverent, noe som har vært optimalt for turneen, sier Aleksandersen til adressa.no.
- Vi fikk en hit med «Veien hjem», men årets gode turné og salg er også summen av innsats fra ti år tilbake. I år har dette slått voldsomt ut, vårt publikum blir større og større, sier den garvede musikeren, som legger til at det er utelukket å turnere med bare eldre låtmateriale.
- Det er trangt om plassen låtmessig, vi har et solid repertoar med gamle sanger, men ønsker ikke å bare surfe på det. Å utfordre både publikum og oss selv med nytt materiale på konsertene er ikke dumt, mener Aleksandersen.